
Két Korea, egy jövő – Egy lehetséges újraegyesítés gazdasági és társadalmi hatásai

Kulcsszavak: újraegyesítés; Dél-Korea; Észak-Korea; rendszerdinamika; gazdasági és társadalmi hatások
A dolgozat a Koreai-félsziget újraegyesítésének gazdasági és társadalmi hatásait vizsgálja, különös tekintettel a két ország közötti jelentős eltérésekből fakadó kihívásokra és lehetőségekre. Kiemeli, hogy Dél-Korea a világ egyik legfejlettebb gazdaságával rendelkező kistigris országává vált, míg Észak-Korea elszigetelt, gazdaságilag elmaradott, diktatórikus vezetés alatt lévő régióvá vált. A kutatás célja, hogy elemezze az egyesülés lehetséges következményeit, figyelembe véve a legfontosabb gazdasági, társadalmi tényezőket.
A kutatás a két Korea közötti gazdasági és társadalmi különbségek elemzésével kezdődik, ez alapozza meg a kutatás során készített modelleket. Ezután következik a rendszerdinamikai modellezés, amely egyrészről áll egy ok-okozati diagrammot felépítő részből, másrészről pedig áll egy áramlási diagramot (SFD-t) elemző részből. A CLD-t tartalmazó rész kvalitatív módon vizsgálja az egyesítés gazdasági és társadalmi hatásait, míg az SFD-t tartalmazó rész a gazdaság vizsgálatára fókuszál a legfontosabb mennyiségi tényadatok felhasználásával. Az SFD elméleti hátterét a makroökonómiai körforgás modellje adja, amely a gazdaság különböző szektoraiban bekövetkező változásokat elemzi. A módszertan lehetővé teszi a munkaerőpiaci integráció, az infrastruktúra-fejlesztés és a társadalmi felzárkóztatás kritikus tényezőinek hosszú távú (120 hónapra terjedő) vizsgálatát.
A modellezés során kapott eredmények azt mutatják, hogy az újraegyesítés jelentős gazdasági és társadalmi kihívásokat hordoz magában. Az észak-koreai lakosság dél-koreai társadalomba történő integrációja komoly akadályokba ütközne a kulturális, nyelvi és gazdasági különbségek miatt. Ugyanakkor a gazdasági szimulációk azt mutatják, hogy a két Korea egyesülése hosszú távon gazdasági növekedést eredményezhetne, különösen az észak-koreai nyersanyagforrások és a dél-koreai technológiai fejlettség kiaknázásával. A társadalmi kohézió és a közös identitás kialakítása kulcsfontosságú az egyesülés fenntarthatóságához.
A dolgozat hangsúlyozza, hogy a folyamat jelentős anyagi terhet róna Dél-Koreára, különösen az infrastruktúra-fejlesztés és a felzárkóztatás terén. Az eredmények azonban arra utalnak, hogy egy békés egyesülés fokozatos lépésekkel és alapos tervezéssel megvalósítható lenne, amely hosszú távon stabilitást és gazdasági fejlődést hozhatna az új Korea számára.



